钦定古今图书集成/明伦汇编/氏族典/第399卷 > 《廖用贤尚友录》 > 史宁
## 钦定古今图书集成/明伦汇编/氏族典/第399卷 > 《廖用贤尚友录》 > 史宁

按《周书史宁传》，“宁字永和，建康袁氏人。曾祖豫，仕沮
渠氏为临松令。魏平凉州，祖灌随例迁于抚宁镇，因
家焉。父遵。宁少以军功拜别将，迁直阁将军、都督，宿
卫禁中。寻加持节征东将军、金紫光禄大夫。贺拔胜
为荆州刺史，宁以本官为胜军司，率步骑一千随胜
之部。及胜为大行台，表宁为大都督，率步骑一万攻”
梁下溠戍，破之。封武平县伯，邑五百户。属魏孝武西
迁，东魏遣侯景率众寇荆州，宁随胜奔梁。大统二年，
宁自梁归阙，进爵为侯，增邑三百户。久之，迁车骑将
军，行泾州事。十二年，转凉州刺史。十五年，迁骠骑大
将军、开府仪同三司，加侍中，进爵为公。十六年，宕昌
叛羌獠甘作乱，逐其王弥定而自立，并连结傍乞铁
忽及郑五丑等。诏宁率军与宇文贵、豆卢宁等讨之。
宁别击獠甘，大破之，追奔至宕昌，獠甘将百骑走投
生羌巩廉王弥定遂得复位。宁以未获獠甘，密欲图
之，乃扬声欲还。獠甘闻之，复招引叛羌，依山起栅，欲
攻弥定。宁谓诸将曰：“此羌入吾术中，当进兵擒之耳。”
诸将思归，宁曰：“一日纵敌，数世之患，岂可舍将灭之
寇，更烦再举。人臣之礼，知无不为。”遂进军，獠甘众亦
至，与战，大破之，生获獠甘，徇而斩之，并执巩廉王送
阙。师还，诏宁率所部镇河阳。宁先在凉州，戎夷服其
威惠，迁镇之后，边民并思慕之。宁后遣使诣太祖请
事，太祖即以所服冠履衣被及弓箭甲槊等赐宁。寻
被征入朝。属太祖崩，孝闵帝践阼，拜小司徒。出为荆
襄浙郢等五十二州及江陵镇防诸军事、荆州刺史。
保定三年，卒于州。谥曰烈。